OBH 1262/1995.
az állampolgári jogok országgyűlési biztosának
jelentése

Előadó: dr. Garamvári Miklós

A vizsgálat megindítása és a megállapított tényállás:

A panaszos, édesanyja és édesanyja lakótársának megbízásából fordult az állampolgári jogok országgyűlési biztosához. A beadvány szerint a budapesti XXII. kerületi 4518-as tulajdoni lapon felvett 224.784 hrsz. alatti ingatlanon pincerendszer, valamint egy két lakásból álló 324 m2 lakóépület található. A pincerendszer a Hungarovin Rt., a lakóépület pedig a Fővárosi  XI.-XXII. kerületi IKV kezelésében állt. Az IKV megszűnése után a lakások a BÉF. 22 kezelésébe kerültek, a bérleti díjat a lakás jelenlegi bérlői 1995. március 31.-ig  a BÉF számlájára fizették.

Az ingatlan-nyilvántartás rendezése során, 1977-ben, az IKV kezelői jogának bejegyzésére -  feltehetően az IKV mulasztása miatt - nem került sor. A Hungarovin részvénytársasággá történő átalakulása során - mivel a kezelői joga csak a pincerendszerre terjedt ki -  a társaság vagyonleltárában a lakóépületet nem szerepeltették.

A Hungarovin 1993. december 8.-án kelt adásvételi szerződéssel eladta a tulajdonába került ingatlanrészt. Az adásvételi szerződés részletesen felsorolja az értékesített ingatlanrészeket, ennek ellenére a szerződésben a teljes ingatlan vételéről esik szó. A lakóépületet az adásvételi szerződésben a felek nem említik. A magánszemély vevő tulajdonjogát az adásvételi szerződés alapján az ingatlan-nyilvántartásba a teljes ingatlanra bejegyezték.

A lakások bérlői ezt követően jelezték az önkormányzatnak, hogy jogszabály biztosította vételi jogukkal élni kívánnak és készek a bérleményt a vonatkozó jogszabályok szerint az önkormányzattól megvásárolni. Az önkormányzati vagyonkezelő Kft. tájékoztatta őket, hogy mivel az önkormányzat nem tulajdonosa az ingatlannak, az adásvételi szerződés megkötésére nincs lehetőségük.

Érintett alkotmányos jogok:
Az Országgyűlési Biztos eljárása során a következő alkotmányos jogot vizsgálta az üggyel kapcsolatban:
A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

Az ügy jogszabályi háttere: 
Ptk. 200. § (2) bekezdése: Semmis az a szerződés amely jogszabályba ütközik  vagy amelyet jogszabály megkerülésével kötöttek, kivéve ha ahhoz a jogszabály más következményt nem fűz.
Ptk. 234. (1) bekezdése: Semmis szerződés érvénytelenségére - ha a törvény kivételt nem tesz - bárki határidő nélkül hivatkozhat.

A XXII. kerületi önkormányzat által rendelkezésre bocsátott dokumentumokból kitűnt, hogy több hónapig tartó egyeztetést követően, az ügy megnyugtató rendezése érdekében a XXII. kerületi Vagyonkezelő Kft. 1996. február 12-én egyoldalúan kötelezettséget vállalt arra, hogy a bérlők elhelyezéséhez egy éven belül, két, legalább 50 m2 alapterületű, komfortos bérlakást biztosít. 

Amikor azonban az Országgyűlési Biztos vizsgálatot indított, ajánlatától elállt. Arra hivatkozott hogy elképzelhető az, hogy az Országgyűlési Biztos más álláspontra helyezkedik az üggyel kapcsolatban, mint amely a Vagyonkezelőt  az egyezségi ajánlat megtételére rábírta.

Tekintettel arra, hogy a bekövetkezett jogsérelem csak hosszadalmas bírósági eljárás keretében történhetne és jóhiszeműen szerzett jogot sértene, az Országgyűlési Biztos  felkérte a Vagyonkezelőt egyezségi ajánlatának megismétlésére azzal, hogy ha azt a Vagyonkezelő rövid határidőn belül elkészíti és megküldi a bérlők jogi képviselőjének, a bérlők pedig a kötelezettségvállalás birtokában nyilatkoznak arról, hogy az ügy ilyen formában történő rendezését elfogadják, a vizsgálatot lezártnak tekinti.

A Vagyonkezelő 1996. március 19-én kelt, bérlőkhöz intézett levelében a felkérésnek eleget tett. Egyoldalúan kötelezettséget vállalt arra, hogy a XXII. kerületi Önkormányzat tulajdonát képező bérlakás alapból a bérlők számára, egy éven belül - az általuk jelenleg lakott lakásokkal megegyező paraméterekkel rendelkező - megfelelő bérlakásokat biztosít a kerületen belül. A biztosított lakás a bérleti jogviszony létesítését követően - az önkormányzati lakásokra és a bentlakókra vonatkozó feltételek szerint, a hatályos önkormányzati rendelet értelmében a bérlők, vagy a rendeletben adott lehetőség alapján a bérlők által megjelölt családtag útján megvásárolható lesz.

A bérlők az általuk lakott lakások jogi sorsának rendezésére tett, fentiekben részletezett ajánlatot elfogadták. 
 
Budapest, 1996. május 30.

									Gönczöl Katalin